Bokke-dilemma: Hoe lank gaan Beast nog aanhou?Beast Mtawarira – by die kruispad. (Foto: GB Jordaan) Dis enige rugbyspeler se moeilikste besluit, wanneer om halt te roep. Dís die kruispad waarby die Springbok-loskopstut Beast Mtawarira uitgekom het. Dié 33-jarige veteraan van 106 toetse, wat reeds sy Curriebekerbuiging vir die Sharks in 2006 gemaak het, sal waarskynlik Saterdag in die Bokke se opdrafspan wees wanneer Suid-Afrika teen Nieu-Seeland in die Rugbykampioenskap speel. Hy sal egter na alle waarskynlikheid net ná rustyd deur Steven Kitshoff vervang word. Dit is moontlik dat Mtwarira ook in die Springboktoerspan sal wees wat aanstaande maand teen Engeland, Skotland, Frankryk en Wallis speel en volgende jaar in die Wêreldbekergroep wees. Maar gaan hy genoeg petrol in die tenk hê om daarby uit te kom? Verlede Saterdag teen die Wallabies in Port Elizabeth kon die Bokke nie die skrums oorheers nie – en dit teen Scott Sio, Folau Fainga’a en Taniela Tuipo, wat nie een as ŉ meneer gereken kan word nie. Die All Blacks was voor dieselfde kruispad met Owen Franks (30) wat naby sy rakleeftyd is, sy ouer broer Ben wat nou vir die Northampton Saints in Engeland speel, en Wyatt Crockett wat uitgetree het. Maar toe tree Ofa Tu’ungafasi, Angus Ta’avao, Karl Tu’inukuafe en Tim Perry na vore. Dié vier baliebors-stutte het die Poemas Saterdag in Buenos Aires vermorsel en die toekoms lyk baie belowend vir die All Blacks. Nou is die vraag, hoe vol is die Bokke se loskopspens? Trevor Nyakane word al jare lank grootgemaak, maar word lamgelê deur beserings. Is dit nie dalk nou die regte tyd om Thomas du Toit weer terug te skuif loskop toe nie, veral met Frans Malherbe, Wilco Louw en Vincent Koch wat nou voor hom in die ry as vaskoppe staan? Dink net aan die kombinasie van Kitshoff en Du Toit as loskopstutte, Malcolm Marx as haker en Koch as vaskopstut. Watter land sal dan saam met die Bokke kan gesels? Ja, ŉ mens kan nooit die ervaring van Mtawarira links laat lê nie, dink maar watter waarde Victor Matfield en Os du Randt tot die Bokke se Wêreldbekerveldtogte gevoeg het. As die Bokke die All Blacks Saterdag op Loftus Versfeld laat les opsê in die skrums, kan Mtawarira (weer) tong uitsteek, maar as die All Blacks oorheers, sal Mtawaria óf links óf regs by die kruispad moet uitdraai.